Windhoekers kniediep in die skuld - Regering - Republikein
Thursday, May 28th, 09:10:03
Skole se dienste herstel
06 August 2019 | Regering
Denver Kisting – Die Windhoekse stadsraad (CoW) het gister by monde van sy woordvoerder, mnr. Harold Akwenye, bevestig hul debiteure skuld hulle bykans N$900 miljoen in agterstallige rekeninge.
Akwenye het gister by navraag aan Republikein gesê: “Ja, dit is waar.”
Dié skuldenaars is individue, besighede en regeringsinstellings.
Die jongste skuldskok kom dae nadat minstens 10 Windhoekse skole se water- en kragtoevoer weens N$55 miljoen se agterstallige rekeninge opgeskort is.
Me. Sanet Steenkamp, uitvoerende direkteur van onderwys, kuns en kultuur, het gisteroggend op Good Morning Namibia, die NBC se ontbytprogram, gesê reëlings is getref om teen later vandeesweek N$30 miljoen van die agterstallige skuld te vereffen.
Die opskorting van water- en kragtoevoer na die 10 skole in die hoofstad het verlede week geskied te midde van leerlinge wat besig is met eksamen.
Steenkamp sê die onderwysministerie het aanvanklik gereken CoW se berekeninge was verkeerd. Die N$55 miljoen is egter reg bereken, het sy bevestig.
Volgens haar het streekonderwysdirekteurs ’n reusetaak – hulle moet dikwels kies wat om te prioritiseer tussen munisipale rekeninge, spysenieringsuitgawes van koshuise, en handboeke en ander uitgawes.
Geld van die sentrale regering word boonop soms laat ontvang en is soms minder as wat verwag word, sê sy.
Dit plaas aanvullende druk op hulpbronne.
Steenkamp het ’n beroep op leerlinge, onderwysers en koshuis- en ander ondersteuningspersoneel gedoen om meer te doen om water en krag te bespaar.
Een van die moontlike oplossings om eienaarskap van die besteding en beheer te probeer bevorder, is om voorafbetaalde meters in te stel, sê sy.
Verlede week se geraakte skole was Laerskool Aus, die Gekombineerde Skool Tobias Hainyeko, Hoërskool Concordia, Hoërskool A. Shipena, Hoërskool Academia, Windhoek Hoërskool, Hoër Tegniese Skool, Dagbreek en Laerskool Namibia.
Dit is veral betreurenswaardig dat selfs ’n skool wat kinders met spesiale leerbehoeftes het weens die omstandighede moes ly, het Steenkamp gister gesê.
’n CoW-bestuurslid het laat verlede week op voorwaarde van anonimiteit gesê dit is jammer die stadsraad moet sulke drastiese stappe doen, maar dit is dalk die enigste manier om skuldenaars te dwing om hul rekeninge betyds te vereffen.